16 persones treballaran a Carcaixent dins del programa de foment de l’ocupació agrària
17 de Noviembre de 2017

Carcaixent

L’Ajuntament de Carcaixent, dins el marc dels convenis de col·laboració del Servei Públic d’Ocupació Estatal (SEPE) amb les corporacions locals, contractarà a 15 peons i un capatàs per a pal·liar l’atur estacional agrícola a la localitat. En total s’invertiran 20.857 euros que se sumen als ja invertits durant els mesos d’estiu dins del mateix programa en el que es van contractar 111 persones .

Este pla d’ocupació té un doble objectiu: d’una banda  pal·liar la desocupació agrícola eventual que es viu en les zones agrícoles i, per una altra, dur a terme millores en les infraestructures del patrimoni rural i forestal. D’esta manera, les tasques que van a realitzar-se a Carcaixent, són actuacions de manteniment i neteja en la zona rústica del terme com, per exemple, intervencions en els voltants de l’Ermita de Sant Roc i Hort de Soriano, entre altres.

L’Ajuntament de Carcaixent contractarà a través d’este pla a 16 persones que tindran un contracte laboral d’un mes. El requisit imprescindible per a accedir a este programa és estar inscrit en el SERVEF com a demandant d’ocupació i acreditar la condició de treballador agrari, com a mínim 3 mesos durant l’últim any ja que este programa d’ocupació està destinat a complementar la renda dels treballadors del camp durant els mesos d’inactivitat. La selecció del personal es realitzarà seguint els criteris de baremació que marca el Ministeri i que contempla alguns paràmentres com és el nivell de renda dels membres de la unitat familiar, tindre responsabilitats familiars, estar més temps aturat i no haver estat contractat en el mateix programa l’any anterior. Les persones interessades poden adreçar-se igualment a les oficines de Promoció Econòmica de l’Ajuntament de Carcaixent en el Carrer Marquesa Montortal 54.